﻿ Cuprins Cuprins 1 1 Dobândirea calităţii de comerciant 2 2 Dovada calităţii de comerciant 6 3 Încetarea calităţii de comerciant 6 4 Condiţiile de exercitare a activităţii comerciale 6 4 1 Capacitatea persoanei fizice 6 4 2 Restricţiile privind exercitarea activităţii comerciale 8 Bibliografie 14 Comerciantul persoană fizică 1 Dobândirea calităţii de comerciant În privinţa persoanei fizice, menţionăm că nu există un punct de vedere unitar în doctrină în ceea ce priveşte condiţiile pe care aceasta trebuie să le îndeplinească pentru dobândirea calităţii de comerciant Pornind de la textul art 7 Cod comercial, conform căruia „sunt comercianţi aceia care fac fapte de comerţ având comerţul ca profesiune obişnuită”, rezultă că pentru a dobândi calitatea de comerciant persoana fizică trebuie să îndeplinească două condiţii: - să săvârşească fapte de comerţ obiective; - să săvârşească fapte de comerţ ca profesiune obişnuită La aceste condiţii, doctrina a adăugat o a treia condiţie, aceea ca faptele de comerţ să fie săvârşite în nume propriu S-a considerat că această condiţie este necesară pentru a delimita pe comerciant de auxiliarii folosiţi de acesta în activitatea comercială În acest sens, în practică s-a decis: pentru ca cineva să aibă calitatea de comerciant sub raportul Codului de comerţ trebuie să facă fapte de comerţ cu o operaţiune unică şi de natură a-i produce beneficii care să satisfacă nevoile existenţei, iar ocupaţiunea trebuie exercitată sub nume personal Numai exercitarea afacerilor de comerţ fundamentale intră în cadrul profesiunii de comerciant, iar nu şi afacerile accesorii În literatura de specialitate condiţiile care trebuie îndeplinite de persoana fizică în calitate de comerciant au fost grupate în două categorii: a) condiţii referitoare la persoană, care la rândul lor sunt de două feluri: -condiţii necesare protejării persoanei care este interesată în realizarea faptelor de comerţ (condiţii referitoare la capacitatea juridică a persoanei respective); -condiţii necesare protejării intereselor generale, respectiv protejării intereselor oricărui terţ căruia i-ar putea fi opozabil actul îndeplinit de comerciant (condiţii care se referă la cauze de incapacitate sau incompatibilitate a persoanei fizice de a fi comerciant); b) condiţii referitoare la activitate, care presupun cu necesitate îndeplinirea faptelor de comerţ cu titlu de profesie Cu privire la condiţia capacităţii, susţinem părerea după care capacitatea comerciantului priveşte săvârşirea actelor juridice, ea nefiind o condiţie pentru dobândirea calităţii de comerciant; actele juridice pot fi săvârşite atât personal, cât şi prin reprezentare În acest sens, potrivit art 13 Cod comercial, minorul poate continua comerţul prin ocrotitorul legal, caz în care el are calitatea de comerciant, fără însă a avea şi capacitatea de a încheia actele juridice impuse de activitatea comercială De asemenea, în doctrină s-a ridicat şi problema dacă alături de condiţiile prevăzute la art 7 Cod comercial nu ar trebui să se adauge şi condiţia existenţei autorizaţiei administrative, atunci când legea prevede această cerinţă sau aceea a înmatriculării în registrul comerţului Referitor la aceste condiţii, s-a considerat că autorizaţia administrativă şi înmatricularea în registrul comerţului sunt necesare pentru exercitarea comerţului şi nu reprezintă condiţii pentru dobândirea calităţii de comerciant, deoarece persoana fizică dobândeşte această calitate numai prin săvârşirea faptelor de comerţ obiective cu caracter profesional Suntem de părere că, ţinând seama de noile reglementări imperative din legislaţia română cu privire la exercitarea de către persoanele fizice a activităţilor economice în mod independent sau în cadrul asociaţiilor familiale, una dintre condiţiile pentru dobândirea calităţii de comerciant de către persoana fizică este şi aceea a obţinerii autorizaţiei administrative şi a certificatului de înregistrare prevăzute de lege, urmate de desfăşurarea efectivă a activităţii comerciale Avem în vedere dispoziţiile art 21 din Legea nr 300/2004 privind autorizarea persoanelor fizice şi a asociaţiilor familiale care desfăşoară activităţi economice în mod independent, care statuează că începerea desfăşurării oricărei activităţi comerciale înainte de obţinerea autorizaţiei şi a certificatului de înregistrare constituie contravenţia prevăzută de art 1 lit a) din Legea nr 12/1990 privind protejarea populaţiei împotriva unor activităţi comerciale ilicite şi se sancţionează potrivit acestei legi Pornind de la prevederile art 7 Cod comercial, precum şi de la cele ale Legii nr 300/2004, considerăm că pentru dobândirea calităţii de comerciant de către persoana fizică este necesară îndeplinirea cumulativă a următoarelor condiţii: a săvârşirea de fapte de comerţ obiective; b săvârşirea faptelor de comerţ obiective ca profesiune; c săvârşirea faptelor de comerţ în nume propriu; d obţinerea autorizaţiei administrative şi a certificatului de înregistrare în registrul comerţului În continuare, vom prezenta pe scurt câteva precizări referitoare la aceste condiţii a) Săvârşirea de fapte de comerţ obiective Menţionăm că această condiţie se explică prin faptul că în concepţia Codului comercial român, numai săvârşirea acestor fapte conferă calitatea de comerciant (mercatore facit mercatores) Însă, aceste operaţiuni trebuie să fie fapte de comerţ obiective pentru persoana care le săvârşeşte, căci dacă pentru aceasta actele şi faptele juridice pe care le-a încheiat sau pe care le-a săvârşit au caracter civil, ea nu devine comerciant De asemenea, se cere ca prin săvârşirea faptelor de comerţ obiective să se dea posibilitatea exercitării unei profesii Se are în vedere ideea că săvârşirea de fapte de comerţ conexe nu conduce la dobândirea calităţii de comerciant, căci prin săvârşirea lor nu se asigură exercitarea unei profesii Aceasta pentru că faptele de comerţ conexe sunt acte juridice sau operaţiuni care prin natura lor nu sunt comerciale, însă datorită legăturii lor cu actele juridice sau operaţiunile pe care legea le califică drept fapte de comerţ obiective, acestea devin comerciale Pe de altă parte, pentru a conduce la dobândirea calităţii de comerciant, săvârşirea faptelor de comerţ obiective trebuie să fie efectivă, nefiind suficientă simpla intenţie de a deveni comerciant Săvârşirea efectivă a acestor fapte include acţiunea directă, dar şi acţiunea indirectă, prin intermediul altei persoane În acest sens, practica judiciară a decis că nu împrejurarea că cineva are firmă înscrisă îi dă calitatea de comerciant, ci această calitate o are acel care, în mod obişnuit, face acte de comerţ (aşa cum prevede art 7 Cod comercial) A se şti dacă cineva face în mod obişnuit acte de comerţ este o chestiune de fapt care poate fi dovedită cu martori În cea ce priveşte mijloacele de probă, tot instanţa supremă a statuat că această calitate poate fi dovedită cu orice mijloace de probă, inclusiv martori şi prezumţii În acelaşi timp, calitatea de comerciant se dobândeşte prin săvârşirea de fapte de comerţ obiective numai dacă acestea au un caracter licit Altfel spus, orice acte sau operaţiuni contrare ordinii publice sau bunelor moravuri sunt nule şi nu trebuie să producă nici un efect b) Săvârşirea faptelor de comerţ obiective ca profesiune Cu privire la cea de a doua condiţie de dobândire a calităţii de comerciant de către o persoană fizică, rezultată din dispoziţiile Codului comercial, respectiv săvârşirea faptelor de comerţ ca profesiune, în literatura de specialitate s-a arătat că săvârşirea faptelor de comerţ are caracter profesional „când ea constituie o ocupaţie, o îndeletnicire permanentă pe care o exercită o anumită persoană” De asemenea, instanţele judecătoreşti au decis că „profesiunea este starea unei persoane care face din repetarea unor acte ocupaţia vieţii sale şi de la care ea cere resursele existenţei sale sociale” Textul art 7 Cod comercial se referă la săvârşirea faptelor de comerţ ca o profesie „obişnuită” Aceasta înseamnă că săvârşirea accidentală, întâmplătoare şi discontinuă a unor fapte de comerţ, fie ele şi obiective, nu este suficientă pentru dobândirea calităţii de comerciant, fiind necesară o activitate permanentă, sistematizată şi omogenă, săvârşită ca profesiune Jurisprundenţa a decis că numai practica efectivă a comerţului, ca o profesiune, acordă calitatea de comerciant Simpla notorietate publică privind situaţia cuiva de comerciant, nu este suficientă O eventuală „faimă” de comerciant care nu ar fi corespunzătoare unei situaţii obiective de fapt, nu conferă calitatea de comerciant în sensul art 7 Cod comercial Totodată, avem în vedere şi dispoziţiile art 9 Cod comercial care statuează că orice persoană care în mod accidental face o operaţiune de comerţ nu poate fi considerată comerciant cu toate că operaţiunea este supusă legilor comerciale Condiţia profesionalităţii nu trebuie să ducă la concluzia pentru a fi comerciant este necesară o activitate exclusivă şi unică în acest domeniu şi nici măcar principală pentru persoana în cauză Important este ca săvârşirea faptelor de comerţ să întrunească cerinţele unei profesiuni obişnuite Referitor la expresia „profesiune obişnuită” utilizată de art 7 Cod comercial, în literatura de specialitate s-a exprimat opinia după care noţiunea de „profesional” este destul de cuprinzătoare, astfel că termenul „obişnuit” întrebuinţat în definirea dată comerciantului apare inutil şi chiar primejdios, cu toate că este provenit de la o parte a doctrinei şi jurisprudenţei De asemenea, în doctrină s-a arătat că săvârşirea faptelor de comerţ obiective are caracterul unei profesiuni dacă există întrunite simultan două elemente: un element de fapt (factum), care constă în exerciţiul sistematic şi repetat al unor fapte de comerţ obiective şi un element psihologic (animus), care se referă la intenţia de a deveni comerciant, adică de a dobândi o anumită condiţie socială În acest sens, practica a decis: Condiţia esenţială a calităţii de comerciant este exercitarea actelor de comerţ în mod „profesional” Exercitarea mai multor acte comerciale în sine, nu constituie profesionalitate, deoarece profesionalitatea constă în exercitarea actelor în aşa mod, încât să formeze o ocupaţiune perseverentă, să fie un exerciţiu aşa de des şi consecutiv, încât să constituie oarecum o specială condiţie de existenţă şi de viaţă socială c) Săvârşirea faptelor de comerţ în nume propriu O a treia condiţie, considerată de doctrină ca fiind necesară pentru dobândirea calităţii de comerciant de către o persoană fizică, este ca săvârşirea faptelor de comerţ să se facă în nume propriu, independent şi pe riscul său Prin săvârşirea faptelor de comerţ în nume propriu, comerciantul angajează în raporturile cu terţii atât numele, cât şi patrimoniul său Spre deosebire de comercianţi, auxiliarii acestora, deşi săvârşesc şi ei fapte de comerţ cu caracter profesional, nu au calitatea de comercianţi, întrucât aceste fapte sunt exercitate în numele şi pe seama comerciantului, nu în nume propriu Rezultă deci, că prepuşii, comişii pentru negoţ şi comişii călători pentru negoţ, fiind însărcinaţi de a desfăşura comerţul în numele şi pe seama patronului, nu au calitatea de comercianţi, această calitate revenind comerciantului care i-a împuternicit În literatura de specialitate s-au purtat discuţi în legătură cu situaţia în care o persoană face comerţ prin intermediul alteia care îi împrumută numele (prête-nom), în sensul de a şti care anume din ele este socotit comerciant Problema are un deosebit interes în practică în cazurile în care unele incompatibilităţi sau decăderi nu-i permit unei persoane să folosească propriul nume Opinia acceptată şi preferabilă asupra acestei probleme este acea care susţine că elementul hotărâtor este numele, deoarece el angajează răspunderea şi că terţii se bizuie pe calităţile sale de onestitate şi pe creditorul ce-l inspiră, astfel că va fi comerciant cel care săvârşeşte faptele de comerţ Într-o altă părere, s-a susţinut că aşa cum în dreptul comun raporturile simulate sunt nule, nici în acest caz nu se poate da credit simulaţiei, astfel că va fi comerciant omul din umbră, nu personajul aparent Amintim aici şi o a treia soluţie, aceea a dublei comercialităţi, preferată îndeosebi în Franţa, după care se socoteşte comerciant atât cel care împrumută numele, cât şi cel care exercită comerţul în realitate Suntem de părere că, plecând de la ideea că dreptul comercial este un drept al „contractului” şi al „creditului”, prima soluţie este aceea care asigură siguranţă terţilor, ei bazându-se pe creditul şi seriozitatea aceluiaşi care contractează d) Obţinerea autorizaţiei administrative şi a certificatului de înregistrare în registrul comerţului Aşa cum am arătat, considerăm că pentru dobândirea calităţii de comerciant, persoana fizică trebuie să obţină autorizaţia de la autorităţile administraţiei publice locale şi să se înregistreze în registrul comerţului Această condiţie are în vedere obligaţia legală de obţinere a autorizaţiei pentru desfăşurarea activităţii în mod independent sau în cadrul unei asociaţii familiale Mai mult, dispoziţiile legale limitează acţiunea comerciantului numai la acele activităţi prevăzute în mod expres de autorizaţie, nefiindu-i permis să exercite şi alte activităţi decât după completarea corespunzătoare a autorizaţiei Şi în cazul aşa numitelor activităţi itinerante - vânzări directe, vânzări în afara spaţiilor comerciale sau comerţul ambulant - natura activităţilor trebuie să fie precizată în cuprinsul autorizaţiei 2 Dovada calităţii de comerciant Legat de acest aspect, amintim că principiul de drept comun actori incubit onus probandi se aplică şi în dreptul comercial Aşadar, cel care invocă sau neagă calitatea de comerciant a unei părţi în instanţă, trebuie să o probeze Aspectele probante trebuie să fie complexe şi concordante, nefiind hotărâtoare în mod exclusiv dobândirea autorizaţiei de exercitare a activităţii ori închirierea unui spaţiu destinat desfacerii mărfurilor Căci fiecare reprezintă doar un indiciu sau o simplă prezumţie de fapt, care poate fi combătută în faţa instanţei Întrebarea care suscită interes este aceea de a şti dacă odată stabilită de către instanţă calitatea de comerciant, hotărârea judecătorească se bucură de autoritate de lucru judecat şi este opozabilă terţilor Aşa cum s-a arătat în doctrină, problema va putea fi repusă în discuţie, întrucât dezlegarea chestiunii fiind în funcţie de situaţia de fapt, aceasta variază în timp Într-adevăr, în această materie nu poate exista stabilitate şi autoritate de lucru judecat, întrucât azi poţi fi comerciant, mâine nu 3 Încetarea calităţii de comerciant În legătură cu încetarea calităţii de comerciant este necesar să se ţină seama de condiţiile în care această calitate a fost dobândită Astfel, dacă în cazul persoanei fizice, calitatea de comerciant se dobândeşte prin săvârşirea faptelor de comerţ obiective cu caracter profesional şi obţinerea autorizaţiei administrative şi a certificatului de înregistrare în registrul comerţului, înseamnă că încetarea acestei calităţi are loc în momentul în care nu mai sunt săvârşite fapte de comerţ ca profesiune şi când nu mai sunt deţinute sau valabile respectivele acte Semnalăm, însă, că încetarea temporară a săvârşirii faptelor de comerţ nu duce la încetarea calităţii de comerciant, deoarece activitatea poate fi reluată oricând Este necesar deci, ca încetarea săvârşirii faptelor de comerţ să fie definitivă şi din ea să rezulte expres intenţia de a se renunţa la calitatea de comerciant Astfel, persoana fizică trebuie să renunţe la autorizaţia în baza căreia a desfăşurat activitatea comercială, prin formularea unei cereri în acest sens la primăria care i-a eliberat-o Renunţarea se comunică de către primărie oficiului registrului comerţului pentru ca astfel, comerciantul să fie radiat din evidenţa acestuia 4 Condiţiile de exercitare a activităţii comerciale 4 1 Capacitatea persoanei fizice Potrivit dispoziţiilor consacrate de Constituţie, dreptul la muncă nu poate fi îngrădit, iar alegerea profesiei este liberă, astfel că orice persoană are libertatea să exercite orice profesie, în funcţie de dorinţele şi interesele ei Accesul liber la profesie are însă şi anumite limite, care sunt stabilite de lege şi care au o motivaţie diferită Astfel, o serie de limitări au ca scop protejarea unor persoane faţă de consecinţele grave ale exercitării unei profesiuni comerciale, fiind instituite unele incapacităţi Altele au ca scop protejarea interesului general, adică respectarea ordinii publice şi a bunelor moravuri, sens în care au fost reglementate o serie de incompatibilităţi, decăderi şi interdicţii din dreptul de a face acte de comerţ Referitor la capacitatea persoanei fizice, trebuie să facem deosebire după cum persoana încheie acte juridice civile sau săvârşeşte fapte de comerţ ca profesiune obişnuită În această materie, regula este că orice persoană este capabilă, excepţia reprezentându-o incapacitatea persoanei, care trebuie să rezulte expres dintr-un text de lege Incapacitatea a fost prevăzută de legiuitor pentru a ocroti persoanele care nu au discernământul necesar pentru a-şi manifesta voinţa Deşi Codul civil reglementează materia incapacităţii, totuşi Codul comercial cuprinde şi el dispoziţii privitoare la acest aspect, legiuitorul consideră necesară o reglementare specială în materie comercială Când vorbim de capacitate comercială ne referim la capacitatea de a efectua operaţiuni comerciale sau de a fi comerciant Potrivit dreptului civil, persoana fizică dobândeşte capacitate deplină de exerciţiu la împlinirea vârstei de 18 ani Minorul care a împlinit 14 ani are o capacitate de exerciţiu restrânsă şi el poate încheia în nume propriu acte juridice, dar numai cu asistarea ocrotitorului său legal, în timp ce minorul sub 14 ani este lipsit complet de capacitate de exerciţiu În conformitate cu dispoziţiile Codului comercial şi ale Decretului nr 31/1954 privitor la persoanele fizice şi persoanele juridice, o persoană fizică are capacitate deplină de exerciţiu dacă are 18 ani Se consideră că de la această vârstă persoana are reprezentarea faptelor sale şi poate să-şi exercite drepturile şi să-şi asume obligaţiile săvârşind acte juridice, inclusiv acte şi fapte de comerţ În consecinţă, minorul şi persoana pusă sub interdicţie nu au capacitatea de a fi comercianţi, întrucât aceste persoane sunt lovite de incapacitate Deci, chiar dacă aceste categorii de persoane ar săvârşi fapte de comerţ, ele nu ar putea sub nici o formă să dobândească calitatea de comerciant a) Referitor la minor, este de relevat faptul că incapacitatea priveşte pe orice minor, indiferent dacă are sub 14 ani sau dacă a împlinit această vârstă O problemă discutată în literatura de specialitate este aceea dacă minorul care a împlinit vârsta de 16 ani poate avea capacitatea de a fi comerciant Discuţia are în vedere faptul că, potrivit art 13 din Codul muncii, persoana fizică dobândeşte capacitate de muncă la împlinirea vârstei de 16 ani, astfel că aceasta poate încheia contract de muncă fără a fi necesară încuviinţarea părinţilor sau a tutorelui De asemenea, conform aceloraşi dispoziţii legale, persoana fizică poate încheia contract de muncă în calitate de salariat şi la împlinirea vârstei de 15 ani, cu acordul părinţilor sau al reprezentanţilor legali, pentru activităţi potrivite cu dezvoltarea fizică, aptitudinile şi cunoştinţele sale, dacă astfel nu îi sunt periclitate sănătatea, dezvoltarea şi pregătirea profesională Dacă minorul care a împlinit 16 ani poate încheia contract de muncă fără a fi necesară încuviinţarea părinţilor sau a tutorelui, aceasta nu înseamnă că el ar avea capacitatea de a fi comerciant, deoarece există deosebiri esenţiale între condiţia juridică a salariatului şi aceea a comerciantului Astfel, salariatul se obligă să presteze munca pentru şi sub autoritatea unui angajator în schimbul unei remuneraţii, aflându-se într-un raport de subordonare şi având drepturile şi obligaţiile rezultate din contractul individual de muncă În schimb, comerciantul încheie acte juridice în nume propriu şi pe riscul său, asumându-şi personal obligaţiile ce rezultă din aceste acte, unele din ele putând avea urmări grave asupra patrimoniului său Pornind de la aceste considerente, în doctrină s-a consacrat opinia incapacităţii minorului de a fi comerciant, indiferent de vârsta sa, ca mijloc de protecţie a acestuia, considerându-se că activitatea comercială implică mai multe riscuri asupra persoanei şi patrimoniului celui ce săvârşeşte fapte de comerţ Pe de altă parte, normele din dreptul civil referitoare la capacitatea persoanei fizice, ca şi norma din dreptul muncii la care ne-am referit, sunt de strictă interpretare şi nu pot fi aplicate prin analogie în alte ramuri de drept Aceeaşi este şi situaţia femeii minore care, potrivit art 8 alin (3) din Decretul nr 31/1954, prin căsătorie dobândeşte capacitate deplină de exerciţiu Aşa cum s-a arătat în literatura de specialitate, recunoaşterea capacităţii depline de exerciţiu a minorei căsătorite se întemeiază pe principiul egalităţii care trebuie să existe între soţi în timpul căsătoriei şi al ocrotirii eventualilor copii În schimb, în dreptul comercial, femeia minoră căsătorită nu poate avea capacitatea de a fi comerciant până la împlinirea vârstei de 18 ani, aşa cum nici bărbatul nu poate fi comerciant decât la împlinirea aceleiaşi vârste Condiţia capacităţii depline de exerciţiu este valabilă indiferent de sex pentru a putea deveni comerciant Potrivit Codului comercial român, incapacitatea minorului vizează începerea unui comerţ, nu şi continuarea acestuia în numele minorului prin intermediul părinţilor sau al tutorelui, situaţie reglementată de art 13 Cod comercial Se are în vedere cazul în care minorul dobândeşte pe cale succesorală un fond de comerţ care, prin continuarea activităţii, ar fi profitabil acestuia Întrucât părintele sau ocrotitorul legal continuă comerţul în numele minorului, doctrina a considerat că acesta este cel care dobândeşte calitatea de comerciant prin săvârşirea faptelor de comerţ, şi nu reprezentantul său legal, care este doar un executant al acestor acte b) Conform art 14 Cod comercial, persoana pusă sub interdicţie nu poate fi comerciant şi nici nu poate continua comerţul Persoana pusă sub interdicţie este persoana lipsită de discernământ din cauza alienaţiei ori debilităţii mintale, astfel că legea îi interzice să încheie orice fel de acte juridice, inclusiv acte comerciale, neputând nici să înceapă, nici să continue activităţi comerciale În situaţia în care interzisul dobândeşte pe cale succesorală un fond de comerţ, părintele sau tutorele nu poate continua activitatea comercială în numele persoanei puse sub interdicţie, deoarece legea interzice în mod expres continuarea comerţului de către interzis Prin urmare, fondul de comerţ dobândit de interzis va fi lichidat Soluţia se justifică prin aceea că aceste persoane au o infirmitate care nu poate fi remediată sub aspect medical, ea având un caracter permanent şi ireversibil c) În literatura de specialitate s-a discutat şi s-au făcut o serie de precizări cu privire la capacitatea de a fi comerciant a persoanei puse sub curatelă În cazul curatelei, prevăzute de art 152-155 din Codul familiei, persoana are capacitate deplină de exerciţiu, fiind în deplinătatea facultăţilor mintale, numai că din motive temeinice (boală, bătrâneţe, infirmitate) nu-şi poate realiza singură interesele, fiind necesară mandatarea unei persoane în acest sens prin instituirea curatelei Instituirea curatelei însă, nu lezează cu nimic capacitatea celui reprezentat, astfel că el, teoretic, poate să aibă sau să dobândească calitatea de comerciant Dar, exercitarea efectivă a comerţului este dificilă, dată fiind starea în care se află respectiva persoană, astfel că ea ar avea nevoie în mod permanent de prezenţa curatorului Or, în aceste condiţii, este greu de realizat activităţi comerciale cu caracter de profesie Acestea sunt motivele pentru care în literatura de specialitate s-a acreditat ideea că, de lege ferenda, punerea sub curatelă a unei persoane în condiţiile art 152 din Codul familiei apare mai degrabă ca o incapacitate de a fi comerciant Suntem totuşi de părere, că atâta vreme cât persoana are capacitate deplină de exerciţiu nu s-ar justifica intervenţia unei norme legale prin care aceasta să fie declarată incapabilă de a avea calitatea de comerciant Argumentarea în sensul dificultăţii desfăşurării actelor şi faptelor de comerţ cu caracter de profesie ţine de exerciţiul activităţii comerciale, iar sub acest aspect, singura care poate decide este numai persoana asupra căreia s-a instituit curatela, care beneficiază încă de discernământ în a-şi apăra propriile interese 4 2 Restricţiile privind exercitarea activităţii comerciale Incompatibilităţi În legislaţia română persoanele care ocupă unele funcţii publice sau exercită profesii legate de interesele generale ale societăţii nu pot desfăşura o activitate comercială, legiuitorul urmărind prin aceasta asigurarea demnităţii şi prestigiului respectivei funcţii sau profesii Prin Constituţie sunt stabilite o serie de incompatibilităţi Astfel, potrivit art 71 alin (2), calitatea de deputat sau de senator este incompatibilă cu exercitarea oricărei funcţii publice de autoritate, cu excepţia celei de membru al Guvernului, iar potrivit art 105 alin (1) din Legea fundamentală, funcţia de membru al Guvernului este incompatibilă cu exercitarea altei funcţii publice de autoritate, cu excepţia celei de deputat sau de senator De asemenea, ea este incompatibilă cu exercitarea unei funcţii de reprezentare profesională salarizate în cadrul organizaţiilor cu scop comercial Pe lângă asigurarea prestigiului funcţiei, incompatibilităţile mai au ca scop şi asigurarea obiectivităţii în executarea unei funcţii publice şi evitarea concentrării, de către una şi aceeaşi persoană, a unor prerogative excesive Prin Legea nr 161/2003 privind unele măsuri pentru asigurarea transparenţei în exercitarea demnităţilor publice, a funcţiilor publice şi în mediul de afaceri, prevenirea şi sancţionarea corupţiei, cunoscută sub denumirea de Legea anticorupţie, lege organică, au fost instituite o serie de incompatibilităţi pentru parlamentari, pentru membrii Guvernului, dar şi pentru alte categorii de persoane, cum sunt aleşii locali, funcţionarii publici ori magistraţii În Cartea I Titlul IV Capitolul III Secţiunea a 2-a din lege sunt cuprinse reglementări exprese referitoare la calitatea de deputat şi de senator, statuându-se că respectivele calităţi sunt incompatibile cu unele funcţii din cadrul agenţilor economici ori cu activitatea comercială exercitată în mod independent sau în cadrul unui grup economic de interese, după cum urmează: a) funcţia de preşedinte, vicepreşedinte, director general, director, administrator, membru al consiliului de administraţie sau cenzor la societăţile comerciale, inclusiv băncile sau alte instituţii de credit, societăţile de asigurare şi cele financiare, precum şi la instituţiile publice; b funcţia de preşedinte sau de secretar al adunărilor generale ale acţionarilor sau asociaţilor la societăţile comerciale prevăzute la lit a); c funcţia de reprezentant al statului în adunările generale ale societăţile comerciale prevăzute la lit a); d funcţia de manager sau membru al consiliilor de administraţie ale regiilor autonome, companiilor şi societăţilor naţionale; e calitatea de comerciant persoană fizică; f calitatea de membru al unui grup de interes economic Incompatibilităţile prevăzute la lit a)-f) sunt valabile şi pentru membrii Guvernului (art 84 alin (1)) Legea nr 161/2003 reglementează şi excepţii de la cazurile de incompatibilitate enumerate mai sus, statuând în art 82 alin (2) şi în art 84 alin (3) că, în mod excepţional, Biroul permanent al Camerei Deputaţilor sau Senatului, la propunerea Guvernului, şi cu avizul comisiilor juridice, respectiv Guvernul, pot aproba participarea deputaţilor sau senatorilor, respectiv a membrilor Guvernului, ca reprezentanţi ai statului în adunarea generală a acţionarilor ori ca membri în consiliul de administraţie al regiilor autonome, companiilor sau societăţilor naţionale, instituţiilor publice ori al societăţilor comerciale, inclusiv băncile sau alte instituţii de credit, societăţile de asigurare şi cele financiare, de interes strategic sau în cazul în care un interes public impune aceasta Incompatibilităţi în ceea ce priveşte activitatea comercială sunt prevăzute de Legea nr 161/2003 şi pentru aleşii locali, dispoziţiile legale precizând că funcţia de primar şi viceprimar, primar general şi viceprimar al municipiului Bucureşti, preşedinte şi vicepreşedinte al consiliului judeţean este incompatibilă cu: a) funcţia de preşedinte, vicepreşedinte, director general, director, manager, administrator, membru al consiliului de administraţie ori cenzor sau orice funcţie de conducere ori de execuţie la societăţile comerciale, inclusiv băncile sau alte instituţii de credit, societăţile de asigurare şi cele financiare, la regiile autonome de interes naţional sau local, la companiile şi societăţile naţionale, precum şi la instituţiile publice; b funcţia de preşedinte sau de secretar al adunărilor generale ale acţionarilor sau asociaţilor la o societate comercială; c funcţia de reprezentant al unităţii administrativ-teritoriale în adunările generale ale societăţilor comerciale de interes local sau de reprezentant al statului în adunarea generală a unei societăţi comerciale de interes naţional; d calitatea de comerciant persoană fizică; e calitatea de membru al unui grup de interes economic În legătură cu funcţia de consilier local sau consilier judeţean, art 88 alin (1) din acelaşi lege precizează că aceste funcţii sunt incompatibile cu: a funcţia de preşedinte, vicepreşedinte, director general, director, manager, asociat, administrator, membru al consiliul de administraţie sau cenzor la regiile autonome şi societăţile comerciale de interes local înfiinţate sau aflate sub autoritatea consiliului local ori a consiliului judeţean respectiv sau la regiile autonome şi societăţile comerciale de interes naţional care îşi au sediul sau care deţine filiale în unitatea administrativ-teritorială respectivă; b funcţia de preşedinte sau de secretar al adunărilor generale ale acţionarilor sau asociaţilor la o societate comercială de interes naţional care îşi au sediul sau care deţin filiale în unitatea administrativ-teritorială respectivă; c) funcţia de reprezentant al statului la o societate comercială care îşi are sediul ori care deţine filiale în unitatea administrativ-teritorială respectivă; Potrivit aceluiaşi act normativ, calitatea de funcţionar public este incompatibilă cu orice altă funcţie publică decât cea în care a fost numit De asemenea, funcţionarul public nu poate deţine alte funcţii şi nu poate desfăşura alte activităţi, remunerate sau neremunerate în cadrul regiilor autonome, societăţilor comerciale ori în alte unităţi cu scop lucrativ, din sectorul public sau privat, în cadrul unei asociaţii familiale sau ca persoană fizică autorizată ori în calitate de membru al unui grup de interes economic Totodată, funcţionarii publici care, în exercitarea funcţiei publice, au desfăşurat activităţi de monitorizare şi control cu privire la societăţi comerciale sau alte unităţi cu scop lucrativ de natura celor menţionate mai sus, nu pot să-şi desfăşoare activitatea şi nu pot acorda consultanţă de specialitate la aceste societăţi timp de 3 ani după ieşirea din corpul funcţionarilor publici Restricţii în legătură cu activitatea comercială sunt stabilite de lege şi în sarcina magistraţilor Prin Legea nr 161/2003, magistraţilor le este interzis: a să desfăşoare activităţi de arbitraj în litigii civile, comerciale sau de altă natură; b să aibă calitatea de asociat, membru în organele de conducere, administrare sau control la societăţi civile, societăţi comerciale, inclusiv bănci sau alte instituţii de credit, societăţi de asigurare sau financiare, companii naţionale, societăţi naţionale ori regii autonome; c să desfăşoare activităţi comerciale, direct sau prin persoane interpuse; d să aibă calitatea de membru al unui grup de interes economic Aceleaşi incompatibilităţi sunt valabile şi pentru membrii Curţii de Conturi, art 140 alin (4) din Constituţie statuând că aceştia sunt supuşi incompatibilităţilor prevăzute de lege pentru judecători Pentru funcţia de judecător al Curţii Constituţionale, art 144 din Constituţie statuează că această funcţie este incompatibilă cu oricare altă funcţie publică sau privată, cu excepţia funcţiilor didactice din învăţământul juridic superior, limitând deci excepţia doar la funcţiile didactice din învăţământul juridic superior O asemenea incompatibilitate este prevăzută şi de Legea nr 73/1993 privind înfiinţarea, organizarea şi funcţionarea Consiliului Legislativ, care în art 20 dispune că funcţiile de preşedinte al Consiliul Legislativ, de preşedinte de secţie, de consilier şi de expert sunt incompatibile cu oricare altă funcţie publică sau privată, cu excepţia funcţiilor didactice din învăţământul juridic superior Din exemplele enumerate rezultă, în mod evident, că voinţa legiuitorului a fost aceea ca respectivele funcţii publice să fie incompatibile cu calitatea de comerciant Din punct de vedere al efectelor juridice determinate de starea de incompatibilitate, acestea sunt specifice fiecărei funcţii Astfel, pentru deputaţi, senatori şi membrii Guvernului, efectele sunt statuate chiar de Legea fundamentală, care în art 70 alin (2), respectiv în art 106 enumeră printre cauzele de încetare a acestor demnităţi şi cazul de incompatibilitate În aplicarea dispoziţiilor constituţionale, deputaţii şi senatorii au obligaţia de a demisiona din funcţiile care sunt incompatibile cu mandatul de parlamentar în termen de 30 de zile, respectiv 10 zile de la apariţia cazului de incompatibilitate După expirarea acestui termen, parlamentarul este considerat demisionat, demisia fiind adusă la cunoştinţa Camerei din care acesta face parte şi publicată în Monitorul Oficial al României, Partea I În cazul membrilor Guvernului, Legea nr 161/2003 face trimitere la Legea nr 90/2001 privind organizarea şi funcţionarea Guvernului României şi a ministerelor, care reia în cuprinsul art 5 cauzele de încetare a funcţiei de membru al Guvernului, astfel cum acestea sunt statuate la nivel constituţional În acest sens, art 86 din Legea nr 161/2003 prevede că pentru funcţia de prim-ministru, ministru şi ministru delegat se aplică dispoziţiile corespunzătoare din Legea nr 90/2001 Textele din acest act normativ care trebuie aplicate sunt însă diferite, în raport de funcţia avută în vedere, căci şi efecte sunt diferite Într-adevăr, în timp ce pentru primul-ministru, textul aplicabil este art 9, pentru ceilalţi membrii ai Guvernului se aplică art 8 În cazul primului-ministru, starea de incompatibilitate nu are efecte numai asupra persoanei acestuia, ci asupra întregului Guvern, acesta din urmă fiind demis, situaţie în care Preşedintele României va desemna un alt membru al Guvernului ca prim-ministru interimar, până la formarea unui noul Guvern În cazul celorlalţi membrii ai Guvernului, Preşedintele României, la propunerea primului-ministru, ia act de starea de incompatibilitate şi declară vacantă funcţia de membru al Guvernului, prin aceasta persoana respectivă fiind eliberată din funcţia deţinută Şi în cazul aleşilor locali starea de incompatibilitate determină încetarea de drept a mandatului dacă aceştia nu demisionează în termen de 10 de zile din una dintre funcţiile incompatibile În ceea ce priveşte funcţionarii publici, încălcarea prevederilor legale referitoare la incompatibilităţi constituie abatere disciplinară, sancţiunea urmând să fie aplicată în termen de cel mult un an de la data sesizării comisiei de disciplină, dar nu mai târziu de 2 ani de la data săvârşirii abaterii disciplinare Anumite profesii sunt organizate în mod autonom Chiar dacă prin exercitarea acestora se obţine profit sau chiar dacă ele sunt organizate asemănător societăţilor comerciale, respectivele domenii nu sunt supuse regulilor comerciale, raporturile juridice stabilite cu terţii fiind de natură civilă Potrivit unor legi speciale, nu pot fi comercianţi acele persoane care exercită profesiuni liberale: avocaţi, notari, medici, socotindu-se că activitatea pe care o desfăşoară nu are caracter speculativ ca în cazul activităţii de comerţ, chiar dacă prin practicarea acestor profesii se obţine un câştig Dispoziţiile legale sunt totuşi nuanţate Astfel, Legea nr 51/1995 pentru organizarea şi exercitarea profesiei de avocat, stabileşte în art 14 că exercitarea acestei profesii este incompatibilă cu exercitarea nemijlocită de fapte materiale de comerţ Din text rezultă că avocatul poate avea calitatea de comerciant, însă nu poate exercita nemijlocit acte şi fapte materiale de comerţ, ci numai prin persoane interpuse În practică, Tribunalul Bucureşti a decis că cererea formulată de un avocat prin care solicita instanţei ca, prin efectul art 12 alin (1) lit b) din Legea nr 133/1999 contractul de închiriere pe care îl deţine să fie transformat în contract de vânzare-cumpărare de leasing imobiliar, cu clauză irevocabilă de vânzare, este introdusă de o persoană fără calitate procesuală activă şi a respins acţiunea Instanţa de fond a reţinut că din interpretarea sistematică a prevederilor art 2 şi art 4 din Legea nr 133/1999, rezultă că nu se încadrează în dispoziţiile acesteia: societăţile bancare, de asigurare şi reasigurare, de valori mobiliare şi alte societăţi, iar reclamantul, deşi nu se află în lista categoriilor de societăţi excluse, în ceea ce îl priveşte trebuie avute în vedere prevederile Legii nr 51/1995, care stabilesc că exercitarea profesiei de avocat este incompatibilă cu exercitarea actelor de comerţ Considerăm că soluţia instanţei este corectă, deoarece legea în temeiul căreia avocatul a formulat acţiunea viza numai persoanele fizice autorizate şi persoanele juridice organizate sub formă de societăţi comerciale, denumite în accepţiunea legii întreprinderi, care exercitau fapte şi acte de comerţ în scopul obţinerii de profit în sfera producţiei de bunuri materiale şi servicii Or, potrivit art 5 alin (1) din Legea nr 51/1995, formele de exercitare a profesiei de avocat sunt cabinetele individuale, cabinetele asociate sau societăţile civile profesionale, iar activitatea acestora nu se circumscrie sferei producţiei şi serviciilor, ci vizează consultaţii şi cereri cu caracter juridic, asistenţă şi reprezentare juridică în faţa organelor de jurisdicţie, de urmărire penală şi în faţa notarilor publici; apărarea, reprezentarea cu mijloace juridice specifice a drepturilor şi intereselor legitime ale persoanelor fizice şi juridice în raporturile cu autorităţile publice, instituţiile şi cu orice persoană română sau străină; redactarea de acte juridice, cu posibilitatea atestării identităţii părţilor, a conţinutului şi a datei actelor; precum şi orice alte mijloace şi căi proprii exercitării dreptului de apărare, în condiţiile legii Legea notarilor publici şi a activităţii notariale nr 36/1995 precizează în art 35 că exercitarea profesiei de notar public este incompatibilă cu desfăşurarea unei activităţi comerciale, direct sau prin persoane interpuse, precum şi cu calitatea de asociat într-o societate în nume colectiv, de asociat comanditat în societăţile în comandită simplă sau pe acţiuni, administrator al unei societăţi cu răspundere limitată, preşedinte al unui consiliu de administraţie, membru al consiliului de conducere, director general sau director al unei societăţi pe acţiuni, administrator al unei societăţi civile Se constată că, spre deosebire de profesia de avocat, pentru care legea nu exclude calitatea de comerciant, singura condiţie fiind aceea a exercitării comerţului prin persoane interpuse, profesia de notar este reglementată mai restrictiv, aceasta fiind incompatibilă în toate cazurile cu calitatea de comerciant Cât priveşte profesia de medic, Titlul XII, art 383 alin (1) din Legea nr 95/2006 privind reforma în domeniul sănătăţii statuează că exercitarea profesiei de medic este incompatibilă cu calitatea de angajat ori colaborator al unităţilor de producţie ori de distribuţie de produse farmaceutice sau materiale sanitare Textul nu interzice deci, calitatea de comerciant a medicului, ci impune numai o limitare a activităţii acestuia, sub orice formă, în domeniul distribuţiei de produse farmaceutice sau materiale sanitare În termen de 10 zile de la apariţia situaţiei de incompatibilitate, medicul este obligat să anunţe colegiul al cărui membru este, pe durata acestei situaţii fiind suspendat dreptul de exercitare a profesiei Dat fiind specificul activităţii lor, pentru cadrele militare şi diplomaţi legea reglementează interdicţii pentru desfăşurarea unei activităţi comerciale Astfel, Legea nr 80/1995 privind Statutul cadrelor militare cuprinde în art 30 o normă potrivit căreia cadrelor militare în activitate le este interzis să fie asociat unic ori să participe direct la administrarea sau conducerea unei organizaţii ori societăţi comerciale, cu excepţia celor numite în consiliile de administraţie ale regiilor autonome şi societăţilor comerciale din subordinea Ministerului Apărării, din cadrul industriei de apărare sau în legătură cu aceasta De asemenea, Legea nr 269/2003 privind Statutul Corpului diplomatic şi consular al României statuează că această calitate este incompatibilă cu orice altă funcţie publică sau privată, cu excepţia funcţiilor didactice din cadrul instituţiilor de învăţământ universitar acreditate Membrilor corpului diplomatic şi consular le este interzis să deţină funcţii în regii autonome, societăţi comerciale ori în alte unităţi cu scop lucrativ Cu privire la sancţiunea încălcării normelor referitoare la incompatibilităţi, aşa cum rezultă din cele prezentate, persoana în cauză îşi pierde funcţia de demnitate publică sau este sancţionată disciplinar, potrivit normelor legale care îi sunt aplicabile Dacă persoana nu respectă normele legale referitoare la incompatibilităţi şi săvârşeşte totuşi acte şi fapte de comerţ, acestea rămân valabile şi se supun legii comerciale Aşadar, incompatibilitatea nu are aceleaşi efecte cu cele rezultate din starea de incapacitate, actele de comerţ săvârşite fiind valabile Decăderi Pentru respectarea normelor legale referitoare la ordinea publică şi bunele moravuri se impune ca atunci când comercianţii săvârşesc fapte grave să fie decăzuţi din dreptul de a exercita o profesie comercială Însă, această decădere din drepturi poate interveni numai în cazurile şi în condiţiile expres prevăzute de lege Menţionăm că prin Legea nr 12/1990 privind protejarea populaţiei împotriva unor activităţi comerciale ilicite sunt stabilite faptele care constituie activităţi comerciale ilicite, precum şi sancţiunile şi pedepsele aplicabile în cazul săvârşirii unor astfel de fapte Legea nu prevede însă în mod expres şi măsura decăderii din dreptul de a exercita profesia de comerciant, dar, în cazul infracţiunilor, instanţa, cu respectarea art 65 Cod penal, poate aplica pedeapsa complementară a interzicerii dreptului de a exercita o profesiune ori de a desfăşura o activitate de natura aceleia de care s-a folosit condamnatul pentru săvârşirea infracţiunii Semnalăm că pentru alte profesii, cum ar fi aceea de medic sau farmacist, legea prevede în mod expres cazurile de nedemnitate De exemplu, art 382 din Legea nr 95/2006 privind reforma în domeniul sănătăţii statuează că este nedemn de a exercita profesia de medic: a) medicul care a fost condamnat definitiv pentru săvârşirea cu intenţie a unei infracţiuni contra umanităţii sau vieţii în împrejurări legate de exercitarea profesiei de medic şi pentru care nu a intervenit reabilitarea; b) medicul căruia i s-a aplicat pedeapsa interdicţiei de a exercita profesia, pe durata stabilită prin hotărâre judecătorească sau disciplinară Aceleaşi nedemnităţi sunt valabile şi pentru farmacist Amintim, totodată, că prin unele dispoziţii legale, pentru anumite categorii de persoane, sunt reglementate unele restricţii speciale în ceea ce priveşte exercitarea activităţii comerciale De exemplu, potrivit art 347 Cod comercial, prepusul nu poate, fără învoirea expresă a patronului, să exercite comerţ pe cont propriu, în aceeaşi ramură de comerţ în care îşi îndeplineşte însărcinarea Bibliografie I Doctrină A Tratate, cursuri, monografii 1 Smaranda Angheni, Magda Volonciu, Camelia Stoica, Drept comercial, Ediţia 3, Ed All Beck, Bucureşti, 2004 2 Stanciu Cărpenaru, Cătălin Predoiu, Sorin David, Gheorghe Piperea, Societăţile comerciale - Reglementare, doctrină, jurisprudenţă, Ed All Beck, Bucureşti, 2001 3 Ion Luca Georgescu, Drept comercial român, Ed Socec, Bucureşti, 1946 4 Ion Luca Georgescu, Drept comercial român Teoria generală a obligaţiilor comerciale Probele Contractul de vânzare-cumpărare comercială, Ed Lumina Lex, Bucureşti, 1994 5 Dan Drosu Şaguna şi Mihail Romeo Nicolescu, Societăţi comerciale europene, Ed Oscar Print, Bucureşti, 1996 6 Ion Turcu, Teoria şi practica Dreptului comercial român, Ed Lumina Lex, Bucureşti, 1998 B Studii ştiinţifice, articole, comentarii 1 Andrei Popescu, „Legislaţia română a muncii şi protecţiei sociale Prezent şi perspective” în Dreptul nr 10/1997 II Legislaţie III Jurisprudenţă IV Site-uri internet http://portal just ro www just ro